寄吳著作
作者：郭祥正
朝代：宋

paragraphs: 憶與君别時，君行朝北極。
潯陽江頭車馬駭，意氣翩翩動秋色。
君還舊廬能寄書，謂我楚辭傳上都。
是時盜賊正紛擾，日夜奔走承使符。
謝君後時聞已惡，交深豈必書問數。
誠明相照期無窮，但惜遠别臨春風。
春風來已老，落盡桃花紅。
有時孤坐碧山裏，彈指倐忽成衰翁。
文章不直一杯酒，功名付與千年松。
何時逢君談，豁我此愁恨。
攀雲不見麒麟蹤，趨泥自笑駑駘鈍。
兒女安否今何如，親雖未成交莫疏。
願君富貴情不改，敢將瓦礫贈明珠。